Predkladacia správa

Rozvojová spolupráca patrí medzi najdôležitejšie zahraničnopolitické nástroje. Vláda SR poskytuje oficiálnu rozvojovú pomoc (ODA) od roku 2002. Rozvojová spolupráca je širokým komplexom politických, programových a projektových aktivít v rámci medzinárodného spoločenstva. Jej význam ako súčasti Spoločnej zahraničnej a bezpečnostnej politiky rastie. Zahŕňa v sebe spektrum medzinárodných výziev a nových problémov, s ktorými je SR ako člen medzinárodnej donorskej komunity konfrontovaná. 
 
Slovenská republika ako člen Európskej únie a OECD má povinnosť každoročne poskytnúť číselné vyjadrenie celkovej poskytnutej oficiálnej rozvojovej pomoci na HND. V zmysle záverov Rady EÚ z roku 2005, ktoré vychádzajú z Miléniových rozvojových cieľov (MDGs), by sa členské štáty EÚ mali snažiť o kontinuálne zvyšovanie objemu ODA, najmä jej dvojstranného komponentu. Krajiny, ktoré sa stali členmi EÚ po roku 2004, vrátane SR, sa zaviazali, že sa budú snažiť zvýšiť úroveň výdavkov na rozvojovú pomoc na 0,17% ODA/HND do roku 2010 a 0,33 % ODA/HND do roku 2015.
 
SR poskytla v roku 2010 na ODA celkovo 55 812 780,5  EUR s podielom ODA/HND 0,0856%. Z toho 15 203 603,7 EUR SR poskytla na dvojstrannú rozvojovú pomoc a 40 609 177,1 EUR na mnohostrannú rozvojovú pomoc prostredníctvom príspevkov do medzinárodných organizácií a medzinárodných finančných inštitúcií. Celková ODA SR bola tvorená 73 % mnohostrannou a 27 % dvojstrannou pomocou.
 
Napriek tomu, že v roku 2010 zvyšovanie objemu finančných prostriedkov na ODA stagnovalo, boli realizované viaceré legislatívne, finančné a systémové zmeny, ktoré majú viesť k celkovému zefektívneniu mechanizmu poskytovania ODA SR. Pre lepšie plánovanie finančných tokov bol zavedený tzv. vyrovnaný rozpočet,  ktorý je založený na princípe trojročného rozpočtového programovania. Prostredníctvom schváleného zákona č. 545/2010 o poskytovaní dotácií v pôsobnosti MZV SR bolo zosúladené poskytovanie dotácií na rozvojovú pomoc v rezorte MZV SR so zákonom č. 523/2004 o rozpočtových pravidlách verejnej správy. Touto úpravou zároveň novelizoval zákon č. 617/2007 o oficiálnej rozvojovej pomoci, podľa ktorého je zabezpečené transparentnejšie schvaľovanie žiadostí o dotácie na rozvojovú pomoc. MZV SR v úzkej spolupráci s ostatnými rezortmi začalo klásť dôraz na kľúčové témy, ktorým v predchádzajúcich rokoch nebola venovaná dostatočná pozornosť, najmä však posilneniu rozvojového rozmeru v celkových bilaterálnych vzťahoch SR s partnerskými krajinami, skvalitneniu štatistického vykazovanie rozvojovej pomoci v súlade s princípmi Rozvojového výboru OECD, príprave návrhu národnej stratégie pre globálne rozvojové vzdelávanie,  zefektívneniu koordinácie pri poskytovaní humanitárnej pomoci, ako aj využívaniu nástrojov EÚ v rozvojovej politike SR. Bola posilnená spolupráca so slovenskými mimovládnymi rozvojovými organizáciami, ktoré vyústilo do podpisu Memoranda o porozumení medzi MZV SR a Platformou mimovládnych rozvojových organizácií. MZV SR sa začalo intenzívne venovať rozšíreniu zmluvnej základne s partnerskými krajinami. V máji 2010 bola podpísaná Dohoda medzi vládou SR a vládou Moldavskej republiky o rozvojovej spolupráci. MZV SR zaslalo návrh medzivládnej dohody o rozvojovej spolupráci MZV Kene a MZV Afganistanu. MZV SR v roku 2010 schválilo Komunikačnú stratégiu oficiálnej rozvojovej pomoci s cieľom posilniť verejnú informovanosť o rozvojovej politike SR. Boli prijaté konkrétne kroky na vykonávanie hodnotenia (evaluácie) aktivít ODA SR, ktoré od vytvorenia mechanizmu poskytovania ODA SR úplne absentovalo. Z iniciatívy MZV SR sa v decembri 2010 na Slovensku uskutočnila hodnotiaca misia Výboru pre rozvojovú spoluprácu OECD k mechanizmu poskytovania ODA SR. Konkrétne odporúčania a závery predmetného hodnotenia majú za cieľ identifikovať oblasti a nástroje, prostredníctvom ktorých sa môže zefektívniť celková rozvojová politika SR.
 
Materiál Informácia o poskytnutej ODA SR za rok 2010 transparentne poskytuje informácie o celkových výdavkoch na ODA SR v roku 2010, dvojstrannú ODA SR, ako aj údaje o finančných príspevkoch medzinárodným organizáciám a medzinárodným finančným inštitúciám.
 
Materiál predkladaný na rokovanie vlády SR ako informatívny materiál neprešiel medzirezortným pripomienkovým konaním. Materiál nemá vplyv na rozpočet verejnej správy, podnikateľské prostredie, zamestnanosť, životné prostredie a informatizáciu spoločnosti.